**vlada republike srbije**

**Projekat „Podrška unapređenju socijalnog uključivanja u Republici Srbiji“,**

**faza 3, 7F -03916.03**

**ZAHTEV ZA DOSTAVLJANJE IZJAVE O ZAINTERESOVANOSTI**

**za sprovođenje istraživanja o položaju ranjivih grupa (žene, LGBTI, osobe koje žive sa HIV-om, stari, mladi i deca) u Srbiji u kontekstu pristupanja Evropskoj uniji.**

Tim za socijalno uključivanje i smanjenje siromaštva Vlade Republike Srbije objavljuje konkurs za izbor konsultanta/konsultantkinje za sprovođenje istraživanja o položaju ranjivih grupa (žene, LGBTI, osobe koje žive sa HIV-om, stari, mladi i deca) u Srbiji u kontekstu pristupanja Evropskoj uniji.

Ovaj konkurs finansira se sredstvima donacije Švajcarske Konfederacije putem Švajcarske agencije za razvoj i saradnju (SDC) u okviru projekta „Podrška unapređenju socijalnog uključivanja u Republici Srbiji“, faza 3. SDC pruža podršku Vladi Republike Srbije da unapredi proces socijalnog uključivanja u Republici Srbiji. Aktivnosti u okviru Projekta sprovodi Tim za socijalno uključivanje i smanjenje siromaštva, koji je nadležan za jačanje kapaciteta Vlade da razvija i sprovodi politike socijalnog uključivanja zasnovane na primerima dobre prakse EU. Takođe, Tim pruža podršku Vladi da koordinira, prati i izveštava u vezi sa aktivnostima u oblasti socijalnog uključivanja.

**Ciljevi angažovanja**

SIPRU će angažovati konsultanta/konsultantkinju za potrebe sprovođenja istraživanja položaja ranjivih grupa (žene, LGBTI, osobe koje žive sa HIV-om, mladi, stari, deca) u kontekstu procesa pristupanja Republike Srbije Evropskoj uniji (EU). Konsultant/konsultantkinja će istražiti sve relevantne strateške i legislativne dokumente i i dostupne istraživačke podatke radi izrade serije kraćih istraživačkih tekstova „Pregled stanja“ za svaku od navedenih ranjivih grupa u skladu sa prethodno dogovorenom metodologijom i uputstvima SIPRU-a. Pored ovoga, konsultant/konsultantkinja će vršiti stručnu recenziju pojedinih SIPRU analiza koje se odnose na pomenute ranjive grupe, kao i pružati strateške savete u vezi sa poboljšanjem položaja navedenih osetljivih grupa.

### Kontekst zadataka

SDC od 2009. pruža podršku Vladi Republike Srbije da unapredi proces socijalnog uključivanja u Republici Srbiji. Faze 1 (2009–2013) i 2 (2013–2017) ovog Programa imale su ključnu ulogu u podizanju svesti Vlade Republike Srbije o siromaštvu i socijalnoj isključenosti i unapređenju njenih kapaciteta za preduzimanje mera na njihovom suzbijanju. **Tokom faza 1 i 2 ostvareni su sledeći ključni rezultati na nivou ishoda:** uspostavljanje Tima za socijalno uključivanje i smanjenje siromaštva 2009. godine; kvalitetniji nacionalni strateški okvir koji bolje odražava potrebe socijalno isključenog stanovništva; osnažena socijalna dimenzija procesa evropskih integracija; unapređeni nacionalni mehanizmi za praćenje i izveštavanje; poboljšani kapaciteti nacionalnih i lokalnih institucija za koordinaciju javnih politika; uvođenje inovativnih instrumenata za procenu uticaja javnih politika na socijalno isključene grupe; jak osećaj vlasništva nad procesom socijalnog uključivanja kod donosilaca odluka i šireg kruga zainteresovanih aktera; promovisanje inovacija u javnim politikama na lokalnom nivou. Trećom fazom programa **operativno upravlja Tim za socijalno uključivanje i smanjenje siromaštva** pri Kabinetu predsednice Vlade kao glavnog korisnika programa u Vladi Republike Srbije.

U realizaciji faze 3 Programa, Tim promoviše inovativne oblike dijaloga sa partnerima i korisnicima i tako povećava održivost reformi i željenih promena u društvu. Željene promene su grupisane i formulisane u **tri glavna ishoda** okrenuta ka nosiocima dužnosti, odnosno krajnjim korisnicima:

**Ishod 1:** Relevantne nacionalne i lokalne institucije delotvornije primenjuju odabrana načela dobrog upravljanja (sa akcentom na participaciji, jednakosti i nediskriminaciji) prilikom ostvarivanja prioriteta socijalnog uključivanja u skladu sa međunarodnim standardima, u oblastima javnih politika koje su povezane sa socijalnim uključivanjem (socijalna zaštita, obrazovanje, zdravlje, zapošljavanje i stanovanje).

**Ishod 2:** Institucije na lokalnom nivou u ciljanim opštinama bolje odgovaraju na potrebe siromašnih i socijalno isključenih građana, i

**Ishod 3:** Osobe u stanju socijalne isključenosti (žene, mladi, Romi/kinje, migranti i osobe sa invaliditetom, posebno u ruralnim i izuzetno siromašnim područjima) osnažene su kroz podršku okruženja da koriste kvalitetne, integrisane i inkluzivne usluge socijalne zaštite, obrazovanja, zapošljavanja, zdravstvene zaštite i stanovanja.

### Projektni zadatak i opis posla/očekivani rezultati

Projektni zadatak obuhvata:

* odabir relevantnih tema za istraživačke tekstove za svaku osetljivu grupu u skladu sa strukturom, metodologijom i uputstvima SIPRU-a;
* prikupljanje i analizu odgovarajućih podataka iz relevantnih nacionalnih i EU izvora (strategija, zakonodavstvo, izveštaji, itd.), kao i obavljanje intervjua sa akterima značajnim za svaku ranjivu grupu u kontekstu procesa pristupanja Republike Srbije EU;
* pripremu ilustrativnih primera dobre prakse i / ili uporedne prakse iz EU i regiona zapadnog Balkana relevantne za svaku navedenu ranjivu grupu;
* pisanje kratkih istraživačkih tekstova pod nazivom „Pregled stanja“ za svaku ranjivu grupu zasebno u skladu sa prethodno dogovorenim temamama, formatom, metodologijom i uputstvima SIPRU-a;
* ažuriranje podataka u slučaju ozbiljnih promena na strateškom i zakonodavnom nivou ili promene drugih okolnosti važnih za položaj navedenih ranjivih grupa;
* pružanje stručnih recenzija SIPRU analiza vezanih za navedene ranjive grupe;
* strateško savetovanje SIPRU- a u vezi sa poboljšanjem položaja navedenih osetljivih grupa.

Angažovani konsultant/konsultantkinja će biti odgovoran/-na za ostvarenje sledećih rezultata:

* nacrti tematskih struktura za tekstove „Pregled stanja“ za svaku od sledećih osetljivih grupa: žene, LGBTI, osobe koje žive sa HIV-om, mladi, stari, deca;
* finalne verzije kratkih istraživačkih tekstova „Pregled stanja“ za sledeće osetljive grupe: žene, LGBTI, osobe koje žive sa HIV-om, mladi, stariji, deca, najkasnije;
* periodični izveštaji o pružanju stručnih recenzija i strateških saveta SIPRU timu koji se odnose na sledeće osetljive grupe: žene, LGBTI, osobe koje žive sa HIV-om, mladi, stariji ljudi, deca.

### Trajanje angažmana

Angažman će se sprovoditi u okviru projekta „Podrška unapređenju socijalnog uključivanja u Republici Srbiji”, faza 3, 7F-03916.03, koji se sprovodi do 31. decembra 2021. godine. Konsultant/kinja koji/a ispuni kriterijume će biti angažovan/a u periodu od 15. marta do 1. decembra 2021. godine.

**\*\*\***

Tim za socijalno uključivanje i smanjenje siromaštva poziva zainteresovane konsultante/konsultantkinje da podnesu svoju izjavu o zainteresovanosti za pružanje navedenih usluga.

Zainteresovani konsultant/konsultantkinja treba da ispunjava sledeće uslove:

* Univerzitetska diploma iz oblasti društvenih nauka (političke nauke, pravo, sociologija ili srodnih društvene nauke);
* Izuzetno iskustvo u radu na temama u vezi sa poboljšanjem položaja sledećih osetljivih grupa u Republici Srbiji: žene, LGBTI, osobe koje žive sa HIV-om, mladi, stari, deca;
* Poznavanje strateškog i legislativnog okvira, kao i problematike u vezi sa socijalnom inkluzijom i smanjenjem siromaštva u Republici Srbiji;
* Dobro razumevanje procesa pristupanja Republike Srbije EU;
* Iskustvo u sprovođenju istraživanja i / ili dizajniranju preporuka za javne politike.
* Dobre analitičke veštine.
* Odlične veštine pisanja sa referencama o objavljenim publikacijama, analizama i izveštajima.

**Izjava o zainteresovanosti treba da sadrži sledeće informacije:** 1) informacije o konsultantu/konsultantkinji (popuniti formular dat u Prilogu 1); 2) informacije o iskustvu u realizaciji sličnih aktivnosti iz kojih se mogu videti kvalifikacije i sposobnosti za sprovođenje projektnog zadatka (popuniti formular dat u Prilogu 2), 3) biografiju na engleskom jeziku (Prilog 3).

Napomena: Ukoliko konsultant/kinja ima status državnog službenika/ce ili javnog službenika/ce prema relevantnoj zakonskoj regulativi, konsultant/kinja je dužan/a da obezbedi pisanu saglasnost poslodavca o dodatnom angažovanju i nepostojanju sukoba interesa.[[1]](#footnote-1)

# Izbor će se vršiti primenom metode: “Izbor pojedinačnih konsultanata“, u skladu sa postupkom predviđenim Prilogom br. 3 iz Sporazuma između Vlade Švajcarske Konfederacije i Vlade Republike Srbije u vezi sa donacijom za projekte „Podrška unapređenju socijalnog uključivanja u Republici Srbiji”, faza 3, koji možete pogledati na <http://socijalnoukljucivanje.gov.rs/wp-content/uploads/2018/08/Prilog-broj-3.doc>.

Molimo da izjavu o zainteresovanosti dostavite elektronskom poštom na adresu aleksandar.bogdanovic@gov.rs najkasnije **do 5. marta 2021**.

**PRILOG 1**

**OBRAZAC IZJAVE O ZAINTERESOVANOSTI**

Izražavam zainteresovanost za poziciju konsultanta/kinje za za sprovođenje istraživanja o položaju ranjivih grupa (žene, LGBTI, osobe koje žive sa HIV-om, stari, mladi i deca) u Srbiji u kontekstu pristupanja Evropskoj uniji.

|  |  |
| --- | --- |
| **Ime i prezime aplikanta** |  |
| **Adresa** |  |
| **Broj telefona** |  |
| **E-mail adresa** |  |

Ovim potvrđujem da su ovde navedeni i priloženi podaci potpuni i tačni.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ime i prezime aplikanta

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Potpis

\_\_\_\_\_\_\_\_\_\_\_\_\_\_\_\_\_\_\_\_\_

Datum

**PRILOG 2**

**Iskustvo u obavljanju sličnih zadataka**

|  |  |  |  |
| --- | --- | --- | --- |
| ***Period trajanja (od – do)*** | ***Lokacija*** | ***Organizacija i kontakt osoba*** ***(ime, prezime i email adresa)*** | ***Opis***  |
|  |  |  |  |
|  |  |  |  |
|  |  |  |  |

**PRILOG 3**

**BIOGRAFIJA (na engleskom jeziku)**

1. Zakon o državnim službenicima ("Sl. glasnik RS", br. 79/2005, 81/2005 - ispr., 83/2005 - ispr., 64/2007, 67/2007 - ispr., 116/2008, 104/2009, 99/2014, 94/2017, 95/2018 i 157/2020) i Zakon o zaposlenima u javnim službama ("Sl. glasnik RS", br. 113/2017, 95/2018, 86/2019 i 157/2020). [↑](#footnote-ref-1)